An U-seng

**An U-seng** aŭ **Ahn Wu-Saeng** [**An** **U-san**] (korea : 안우생, 安偶生), en Esperantujo pli konata sub la esperanto-plumnomo **Elpin,** naskiĝis en 1907 en la provinco Hŭanghe (la nuna Nord-Koreio) kaj mortis la 22-an de februaro 1991 en Pjongjango (Nord-Koreio). Li estis poeto kaj tradukisto, pli konata en Ĉinio ol en Koreio (sia devenlando), pro la traduko kune kun Tsai Yan, Venlo Fon, Tikos, Pandiŝo kaj Saint-Jules Zee de preskaŭ la kompleta kolekto de *Noveloj de Lusin*  kaj de *Ĉina Antologio* (1963).

Lia onklo estis An Jung-geung (An Ĝunggun aŭ koree : 안중근, 安重根), fama korea aktivisto kiu luktis por la korea sendependeco kaj kiu en 1909 pafmortigis la japanan politikiston Itoo Hirobumi (이토 히로부미, 伊藤博文), ĉefrolulo por aneksi Koreion al Japanio. 

## Vivkuro 
An U-seng (Elpin) naskiĝis en Koreio en la tempo de la japana kolonia regado kaj kun sia patro Ahn Gong-Gun (안공근, 安恭根) migris al orienta Rusio kaj de tie en 1919 al Ŝanhajo, Ĉinio. Lia patro, Ahn Gong-Gun (안공근, 安恭根), bone regis la anglan, ĉinan kaj rusan lingvojn kaj estis unu el la proksimuloj de KIM Gu (김구, 金九), gvidanto de la registaro.

Elpin studis ĉe la Fu Jen Universitato en Pekino kaj pri la angla lingvo ĉe Sun Yatsen Universitato en Kantono, kie li lernis Esperanton en 1927.

Li pasigis 18 jarojn de sia vivo en Ĉinio kontraŭ la japana invado.

En aprilo de 1986 li informis, ke li estas en Nord-Koreio kaj ke la nordkorea gazeto Rodong Sinmun (koree :로동신문) publikigis lian artikolon "Rerigardante al la granda dispensado de la tutlanda pintkunveno interkorea kaj Kim Koo".

## Maŭzoleo de Pjongjango 
Li mortis en Pjongjango, Nord-Koreio kie li pasigis la lastajn jarojn de sia vivo. Li estis enterigita ĉe la Maŭzoleo de Pjongjango, fondita en 1986 kaj oficiale rezervita por tiuj kiuj kontribuis al la "liberigo de la lando". Entombigitaj tie estas multaj veteranoj de la armeo kaj naciaj oficialuloj, veteranoj de la sendependeca movado kaj elstaraj civitanoj en la kampoj de la scienco, medicino kaj literaturo.

## Poligloto kaj esperantisto 
Krom lia denaska lingvo, la korea, li parolis kvin aliajn lingvojn, nome la anglan, ĉinan, francan, rusan kaj esperanton.

En la jaro 1927 Elpin lernis Esperanton en Ŝanhajo, Ĉinio.  En 1935 li instruis Esperanton al Hajpin Lee (이재현, 李在賢), kiu poste fariĝis elstara gvidanto de la korea Esperanto-movado.  Li ĉeestis la fondkunsidon de Korea Esperanto-Instituto en decembro 1945 kaj prelegis kaj instruis Esperanton en kelkaj universitatoj. Li partoprenis la 1-an Korean Kongreson de Esperanto en aprilo 1946.

Li estis redaktoro de du Esperanto-revuoj distribuataj ankaŭ eksterlande : Orienta Kuriero (Honkongo, 1938-1939) kaj Voĉoj el Oriento (Ĉengdu 1938- 1940) kiu publikigis artikolon pri 'La kultura faktoro de la japana invado'.

Choe Taesok faris esplorojn pri Elpin kaj malkovris 40 verkaĵojn en du libroj kaj kvar periodaĵoj (“*Orienta Kuriero*”, “*Voĉoj el Oriento*”, “*Heroldo de Ĉinio*” kaj “*Literatura Mondo*”). Ili konsistas el tri originalaj poemoj kaj du noveloj, dek kvar tradukitaj poemoj kaj dek du noveloj, kvar tradukitaj teatraĵoj kaj kvin artikoloj.

Plejparte liaj verkoj temas pri kontraŭstaro al la japana invado kaj estis verkitaj dum la ĉina-japana milito ekinta en 1937.  En liaj frazoj facile senteblas lia sopiro pri paca mondo kaj lia granda volo por diskonigi militan katastrofon kaj inspiri ribelon kontraŭ perforto.

* Elektitaj noveloj de Lusin, 1939, Ĉina Esperanto-Ligo.
* Elektitaj noveloj de Lusin, 1963,
* Ĉina antologio, 1986

## Bibliografio 
* Choe Taesok, Verkoj de Elpin, 220 pp., eld. Korea Esperanto-Asocio
* Shi Chengtai, *Sur la spuro de Elpin*, en La arto labori kune: festlibro por Humphrey Tonkin, Roterdamo, 2010, UEA (ISBN 978-92-9017-113-3). pp. 503-506.

## Vidu ankaŭ 
* An Jung-geun
* Lu Xun (Lusin)
* Esperanto-movado en Koreio
* Korea Esperanto-Asocio (Nord-Koreio)
* Etnismo (revuo)

## Ekstera ligilo 
* FAJSZI Károly parolas pri Elpin | 안우생 
* Kunstudado de Verkoj de Elpin sub la gvido de Choe Taesok

## Referencoj 
Kategorio:Ĉinaj esperantistoj
Kategorio:Koreaj esperantistoj
Kategorio:Poliglotoj
Kategorio:Nord-Koreio